Erasto B. Mpemba

**Erasto Bartholomeo Mpemba** (1950–2023) var en tanzaniansk vitenskapsmann og viltvokter som oppdaget det som senere ble kjent som Mpembaeffekten – et paradoksalt fenomen der varmt vann under visse forhold fryser raskere enn kaldt vann. Selv om dette fenomenet hadde blitt lagt merke til tidligere av tenkere som Aristoteles, Francis Bacon og René Descartes, var det Mpemba som ga det nytt liv og navn gjennom sin observasjon og dokumentasjon.

## Oppdagelsen av Mpembaeffekten
Mpemba ble født i 1950 i Tanzania. Han gikk på *Magamba Secondary School* da han som trettenåring oppdaget fenomenet som etter hvert fikk betegnelsen «Mpembaeffekten».

I 1963 skulle Mpemba og klassekameratene hans lage iskrem. Etter å ha varmet opp en melkeblanding orket han ikke å vente på at væsken skulle bli kald nok til å putte den i fryseren; han satte beholderen inn i fryseren mens iskremrøren fortsatt var varm. Overraskende nok frøs blandingen hans raskere til is enn de andres. Han forsøkte å fortelle læreren hva som hadde skjedd, men ble avfeid. De neste par årene gjentok han eksperimentet flere ganger, og fikk alltid samme resultat: det gikk fortere å få en varm væske til å fryse enn en kald. Visstnok forsøkte han også flere ganger å få lærerne sine til å forstå hva han hadde oppdaget, men ble avvist hver gang.

Noen år senere ble den britiske fysikeren Denis Osborne, som underviste ved universitetet i Dar es Salaam, invitert til skolen for å holde en gjesteforelesning. Da foredraget var over, grep Mpemba sjansen og stilte spørsmålet som hadde plaget ham i lang tid:

Lærere og medelever syntes spørsmålet hans var latterlig og lo av ham, men Osborne tok det på alvor.

Osborne ble også overrasket over Mpembas påstand, men i stedet for å avvise den, inviterte han Mpemba til Universitetet i Dar es Salaam for å teste observasjonene i et mer kontrollert miljø. Under eksperimentene deres fant de visse bevis som støttet Mpembas påstand, men Osborne påpekte at testene var enkle og trengte mer avanserte og nøyaktige gjentakelser for å bekrefte resultatene fullt ut.

Senere studier har også hatt utfordringer med å reprodusere effekten. Forskere har påpekt at det er vanskelig å fastslå nøyaktig når vannet er helt frosset, og at selv små unøyaktigheter i målingene kan gi store variasjoner i resultatene.

I 1969, mens Mpemba studerte ved College of African Wildlife Management nær Moshi, fikk han og Osborne publisert en vitenskapelig artikkel om fenomenet – noe som sikret Mpembas navn i vitenskapshistorien.

## Senere utdannelse og karriere
Mpemba drømte om å bli lege, men familien hadde ikke råd til at han kunne ta en så lang universitetsutdannelse. Derimot oppdaget han at han kunne søke om stipend for å studere i utlandet dersom han slo inn på en karriere innen forvaltning av Tanzanias viltbestand, og han begynte derfor på Mweka Wildlife College i Moshi.

Etter å ha fullført utdanningen der, ble han i 1967 utnevnt til regional naturressursansvarlig i Mara-regionen. Det tok ham åtte år å nå målet om å studere i utlandet. Han tok høyere utdanning i naturressursforvaltning ved Canberra College of Advanced Education (nå University of Canberra) i Australia, og fullførte senere en mastergrad ved Sul Ross State University i Alpine, Texas, USA.

Senere i karrieren fikk han en sjefsstilling i Tanzanias *Ministry of Natural Resources and Tourism* (departementet for naturressurser og turisme). I 2002 ble han også utnevnt til nestleder for arbeidsgruppen for dyrelivsforvaltning under den afrikanske skogbruks- og dyrelivskommisjonen. Mpemba gikk av med pensjon fra departementet i 2011

## Privatliv og bortgang
Mpemba var gift og hadde barn, og kona hans jobbet som lege. Det finnes lite dokumentasjon om dødsfallet hans. Ifølge Christine Osborne – enken etter fysikeren som var sentral i å dokumentere og publisere Mpembas funn – skal han ha dødd rundt 2020. TRT Africa rapporterer derimot at Mpemba døde 14. mai 2023.

## Referanser